Die Suid-Afrikaanse munisipale verkiesings van 2011 het op 18 Mei 2011 in alle distrikte en Plaaslike Munisipaliteite in al 9 van Suid-Afrika se provinsies plaasgevind. Munisipale verkiesings word elke vyf jaar gehou en die vorige munisipale verkiesing het in 2006 plaasgevind. Die 2011-verkiesing het die lede van die distrik-, metropolitaanse en plaaslike munisipale rade verkies, wat op hul beurt die burgemeesters van die munisipaliteite verkies het. Die heersende African National Congress (ANC) is steeds dominant in die Suid-Afrikaanse politiek maar presteer oor die algemeen swakker in die middeltermyn-plaaslike verkiesings. Die opposisie Demokratiese Alliansie (DA) het daarna gemik om groter stabiliteit in die randmunisipaliteite van sy Wes-Kaapprovinsievesting teweeg te bring sowel as om vordering in ander dele van die land te maak. Die DA het ook hard probeer om die Noord-Kaapprovinsie (die enigste ander provinsie sonder 'n swart meerderheid) en die bruin areas in die Oos-Kaap en Vrystaat in te palm. In 'n 2010 meningspeiling het 'n meerderheid van blankes, bruinmense en mense van Indiese afkoms, hul voorkeur vir die DA uitgespreek. Deurslaggewend vir die sukses van opposisiepartye is die vlak van deelname van ANC-kiesers.